Христо Смирненски
Трамвая на Длъгнеков

chitanka.info

Трамвая на Длъгнеков[0]

„Ние ви продължихме трамвая чак до ул. „Ибър“. А после — до Захарната фабрика.“

Оранжеви оратори

— Гледай дяволска глава!

Що за мода тук изкара?

Бре, какво ли е това:

за кебапчета ли скара,

или някаква пружина

от кресло или креват?

Ах, кажете, господине,

обяснете ми бе, брат!

— Много прост изглеждаш май,

щом до днеска не успел си

да научиш, че трамвай

ще върви по тия релси…

Ето ви трамвай до „Ибър“[1] —

земледелски армаган.

Всяка къща и колиба

нека слави бай Иван[2].

— Браво, браво, грижи редки

употребихте в тоз край.

Релсите за вагонетки,

а пък ще върви трамвай.

Превъзходно и отлично!

Бай Иван е мъдър син,

но трамвая електрично

ще върви, или с бензин?

— То щом пътя е готов,

лесно после ще се кара —

ще измислим способ нов:

може да го пуснем с пара,

може даже за разтуха,

вместо някакъв казан,

да поставиме търбуха

на хитреца бай Иван.

Ще върви и ще пухти,

ще пристигне хента-пента[3]

до чифлишките врати

на Исуса-президента.

Там ще впрегнем, то се знай,

една здрава волска сила —

гледай ти тогаз трамвай,

сестро драга, майко мила!

[0] Публикация: Червен смях. Седмично илюстровано литературно-хумористично списание. София, г. III, бр. 43 от 31 октомври 1922 г., с подпис: Хр. См.. ↑

[1] Ето ви трамвай до „Ибър“ — по това време трамвай №3 стига до ул. „Одрин“. Във връзка с изборите столичната община обещава да продължи трамвайната линия до ул. „Ибър“. В деня на изборите трамваят тръгва по новата линия, върви едва, тъй като линията не е още улегнала, и още на другия ден спира. ↑

[2] Иван Длъгнеков — председател на софийската окръжна земеделска дружба. Сочи се по това време като най-вероятен бъдещ кмет. Той е държал преди това бюфета на Народното събрание. ↑

[3] хента-пента (разг.) — как да е. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.